Nõukogu määrus (EMÜ) nr 3576/92,

7. detsember 1992,

päritolustaatusega toodete mõiste määratlemise kohta teatavate mineraaltoodete ning keemiatööstuse ja sellega seotud tööstusharude toodete puhul ühenduse poolt kolmandatele riikidele kehtestatud tariifse sooduskorra raames

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 113,

ning arvestades, et:

protokollid ja lisad, [1] mis käsitlevad päritolustaatusega toodete mõiste määratlemist ja halduskoostöö meetodeid ühenduse poolt impordile kolmandatest riikidest kehtestatud tariifse sooduskorra raames, ei reguleeri teatavate mineraaltoodete ning keemiatööstuse ja sellega seotud tööstusharude toodanguga seonduvat, eelkõige päritolustaatusega toodete mõiste määratlemise osas;

kõikide nimetatud toodete puhul, mida sooduskorra raames imporditakse, määratlevad ühenduse liikmesriigid päritolustaatusega kaupu oma siseriiklike normide kohaselt;

siseturg on ilma sisepiirideta ala, kus on tagatud muu hulgas kaupade vaba liikumine; seepärast on tarvis tagada nende sätete ühetaoline kohaldamine, mis käsitlevad päritolustaatusega toodete mõiste määratlemist teatavate mineraaltoodete ning keemiatööstuse ja sellega seotud tööstusharude toodangu puhul ühenduse poolt kolmandatele riikidele kehtestatud tariifse sooduskorra raames;

eespool nimetatud toodete puhul tuleks määratleda eespool nimetatud tariifse sooduskorra kohaldamise puhuks päritolustaatuse saamise tingimused,

ON VASTU VÕTNUD KÄESOLEVA MÄÄRUSE:

Artikkel 1

Ühenduse poolt teatavate Alžeeria, Austria, Küprose, Tšehhoslovakkia, Egiptuse, Fääri saarte, Soome, Ungari, Islandi, Iisraeli, Jordaania, Liibanoni, Malta, Maroko, Norra, Poola, Rootsi, Šveitsi, Süüria, Tuneesia ja AKV riikide päritolu mineraaltoodete ning teatavate keemiatööstuse ja sellega seotud tööstusharude toodete puhul kehtestatud tariifset sooduskorda käsitlevate sätete kohaldamisel loetakse eespool loetletud soodustatud riikidest või territooriumidelt pärinevaks:

a) tooted, mis on täielikult saadud või toodetud soodustatud riigis või territooriumil;

b) tooted, mis saadud või toodetud soodustatud riigis või territooriumil ning mille tootmiseks on kasutatud punktis a nimetamata tooteid (edaspidi "päritolustaatuseta materjalid"), tingimusel, et asjassepuutuvad materjalid on läbinud piisava töö või töötluse artikli 3 tähenduses.

Artikkel 2

Artikli 1 punkti a kohaldamisel käsitatakse soodustatud riigist või territooriumilt täielikult pärinevatena:

a) selle pinnasest või merepõhjast ammutatud naftasaadusi;

b) väljaspool territoriaalvett merepõhjast või selle aluspinnasest kaevandatud naftasaadusi, kui käesoleval riigil või territooriumil on selle merepõhja või aluspinnase kasutamise ainuõigus;

c) üksnes punktides a ja b nimetatud saadustest samas riigis või territooriumil valmistatud tooteid.

Artikkel 3

Artikli 1 punkti b kohaldamisel loetakse päritolustaatuseta materjalid piisava töö või töötluse läbinuks, kui lisa loendi 1. ja 2. tulbas esitatud tooted vastavad 3. tulbas esitatud tingimustele.

Artikkel 4

Lisa 1. tulbas nimetatud harmoneeritud süsteemi rubriikide ex 2707, 2713–2715, ex 2901, ex 2902 ja ex 3403 puhul ei anna lihttoimingud, nagu puhastamine, setitamine, soolatustamine, vee eraldamine, filtrimine, värvimine, märgistamine, teatava väävlisisalduse saavutamine erineva väävlisisaldusega toodete segamise abil või mitu sellist või nendega sarnast toimingut üheskoos päritolustaatust.

Artikkel 5

1. Kuivõrd nende protokollide ja lisade sätteid, mis käsitlevad päritolustaatusega toodete mõiste määratlemist teatavate mineraaltoodete ning keemiatööstuse ja sellega seotud tööstusharude toodangu puhul ühenduse poolt soodustatud riigile või territooriumile kehtestatud tariifse sooduskorra raames, käesoleva määruse lisas nimetatud toodete suhtes veel ei kohaldata ning ilma et see mõjutaks artikli 1 ja käesoleva artikli lõike 2 kohaldamist, kohaldatakse neid sätteid nimetatud toodete suhtes mutatis mutandis.

2. Lõikes 1 osutatud sätete tähenduses loetakse eksportivast soodustatud riigist või territooriumilt otse ühendusse veetuks ka käesoleva määruse lisas loetletud tooted, mida veetakse väljaspool soodustatud riiki või territooriumi asuva torujuhtme kaudu.

Artikkel 6

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Seda kohaldatakse alates 1. jaanuarist 1993.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 7. detsember 1992

Nõukogu nimel

eesistuja

D. Hurd

[1] EMÜ-Austria lepingu protokoll nr 3, EÜT L 149, 15.6.1988, lk 5.EMÜ-Soome lepingu protokoll nr 3, EÜT L 149, 15.6.1988, lk 75.EMÜ-Islandi lepingu protokoll nr 3, EÜT L 180, 9.7.1988, lk 5.EMÜ-Norra lepingu protokoll nr 3, EÜT L 180, 9.7.1988, lk 75.EMÜ-Rootsi lepingu protokoll nr 3, EÜT L 216, 8.8.1988, lk 5.EMÜ-Šveitsi lepingu protokoll nr 3, EÜT L 216, 8.8.1988, lk 75.EMÜ-Fääri saarte lepingu protokoll nr 3, EÜT L 371, 31.12.1991, lk 40.EMÜ-Maroko lepingu protokoll nr 2, EÜT L 264, 27.9.1978, lk 38.EMÜ-Alžeeria lepingu protokoll nr 2, EÜT L 263, 27.9.1978, lk 40.EMÜ-Tuneesia lepingu protokoll nr 2, EÜT L 265, 27.9.1978, lk 38.EMÜ-Egiptuse lepingu protokoll nr 3, EÜT L 266, 27.9.1978, lk 30.EMÜ-Jordaania lepingu protokoll nr 2, EÜT L 268, 27.9.1978, lk 24.EMÜ-Liibanoni lepingu protokoll nr 2, EÜT L 267, 27.9.1978, lk 24.EMÜ-Süüria lepingu protokoll nr 2, EÜT L 269, 27.9.1978, lk 22.EMÜ-Küprose lepingu protokoll nr 3, EÜT L 339, 28.12.1977, lk 19.EMÜ-Malta lepingu protokoll nr 3, EÜT L 111, 28.4.1976, lk 11.Otsuse nr 2/76 lisa EMÜ-Iisraeli lepingu protokolli nr 3 muutmise kohta, EÜT L 190, 29.7.1977, lk 3.AKV-EMÜ neljanda konventsiooni protokoll nr 1, EÜT L 229, 17.8.1991, lk 134.EMÜ-Poola lepingu protokoll nr 4, EÜT L 114, 30.4.1992, lk 68.EMÜ-TSLV lepingu protokoll nr 4, EÜT L 115, 30.4.1992, lk 83.EMÜ-Ungari lepingu protokoll nr 4, EÜT L 116, 30.4.1992, lk 155.

--------------------------------------------------

LISA

HS kood | Tootekirjeldus | Päritolustaatuseta materjalidega tehtavad tööd või töötlemistoimingud, mis annavad päritolustaatuse |

1 | 2 | 3 |

ex 2707 | Kõrgtemperatuuril kivisöetõrva destilleerimise teel saadud mineraalõlide sarnased õlid, milles aromaatsete komponentide mass ületab mittearomaatsete komponentide massi ja millest üle 65 mahu% destilleerub temperatuuril 250 °C (sh lakibensiini ja benseeni segud), mootorikütuse või kütteainena kasutamiseks. | Rafineerimine ja/või üks või mitu eritöötlustoimingut vastavalt 1. liitele. Tootmine, milles kõik kasutatavad materjalid on klassifitseeritud muusse rubriiki kui toode. Samasse rubriiki klassifitseeritud materjale võib siiski kasutada tingimusel, et nende väärtus ei ületa 50 % toote tehasehinnast. |

ex 2709 | Bituminoossetest mineraalidest saadud toorõlid. | Bituminoossete materjalide kuivutmine. |

2710-2712 | Naftaõlid ja bituminoossetest mineraalidest saadud õlid, v.a toorõlid; mujal nimetamata õlid, mis sisaldavad põhikomponendina üle 70 massi% naftaõlisid või mineraalõlisid. Naftagaasid jm gaasilised süsivesinikud. Vaseliin; parafiin, mikrokristalliline naftavaha, toorparafiin, osokeriit, ligniidivaha, turbavaha, muud mineraalsed vahad jms sünteesil vm menetluste abil saadud tooted, värvitud või värvimata. | Rafineerimine ja/või üks või mitu eritöötlustoimingut vastavalt 2. liitele. Tootmine, milles kõik kasutatavad materjalid on klassifitseeritud muusse rubriiki kui toode. Samasse rubriiki klassifitseeritud materjale võib siiski kasutada tingimusel, et nende väärtus ei ületa 50 % toote tehasehinnast. |

2713-2715 | Naftakoks, naftabituumen jm nafta- või bituminoossetest mineraalidest saadud õlide tootmisjäägid. Looduslik bituumen ja asfalt; bituumenkilt, põlevkivi ja õliliivad; asfaltiidid ja asfaltkivimid. Looduslikul asfaldil, looduslikul bituumenil, naftabituumenil, mineraaltõrval või mineraaltõrvast saadud pigil põhinevad bituumenisegud. | Rafineerimine ja/või üks või mitu eritöötlustoimingut vastavalt 1. liitele. Tootmine, milles kõik kasutatavad materjalid on klassifitseeritud muusse rubriiki kui toode. Samasse rubriiki klassifitseeritud materjale võib siiski kasutada tingimusel, et nende väärtus ei ületa 50 % toote tehasehinnast. |

ex 2901 | Atsüklilised süsivesinikud kasutamiseks kütteaine või mootorikütusena. | Rafineerimine ja/või üks või mitu eritöötlustoimingut vastavalt 1. liitele. Tootmine, milles kõik kasutatavad materjalid on klassifitseeritud muusse rubriiki kui toode. Samasse rubriiki klassifitseeritud materjale võib siiski kasutada tingimusel, et nende väärtus ei ületa 50 % toote tehasehinnast. |

ex 2902 | Tsüklaanid ja tsükleenid (v.a asuleenid), benseen, tolueen, ksüleenid, kasutamiseks kütteaine või mootorikütusena. | Rafineerimine ja/või üks või mitu eritöötlustoimingut vastavalt 1. liitele. Tootmine, milles kõik kasutatavad materjalid on klassifitseeritud muusse rubriiki kui toode. Samasse rubriiki klassifitseeritud materjale võib siiski kasutada tingimusel, et nende väärtus ei ületa 50 % toote tehasehinnast. |

ex 3403 | Määrdeained, mis sisaldavad alla 70 massi% toornaftat või mineraalõlisid. | Rafineerimine ja/või üks või mitu eritöötlustoimingut vastavalt 1. liitele. Tootmine, milles kõik kasutatavad materjalid on klassifitseeritud muusse rubriiki kui toode. Samasse rubriiki klassifitseeritud materjale võib siiski kasutada tingimusel, et nende väärtus ei ületa 50 % toote tehasehinnast. |

ex 3404 | Tehisvaha ja töödeldud vaha, mis põhineb parafiinil, naftavahal, bituminoossetest mineraalidest saadud vahal, toorparafiinil või õlivabal parafiinil. | Tootmine, milles kõik kasutatavad materjalid on klassifitseeritud muusse rubriiki kui toode. Samasse rubriiki klassifitseeritud materjale võib siiski kasutada tingimusel, et nende väärtus ei ületa 50 % toote tehasehinnast. |

ex 3811 | Määrdeõlilisandid, mis sisaldavad nafta- või bituminoossetest mineraalidest saadud õlisid. | Tootmine, milles kasutatavate rubriiki 3811 kuuluvate materjalide koguväärtus ei ületa 50 % toote tehasehinnast. |

--------------------------------------------------